แบงก์ชาติรับจับตาเอกชนลงทุนหุ้นกู้ไร้เรตติ้ง
ธปท.ยอมรับจับตาการนำเงินไปลงทุนตราสารหนี้เอกชนที่ไร้เรตติ้ง ยันสัดส่วนไม่สูงถึงขั้นน่าห่วง
19 เม.ย. 2559

ธปท.ยอมรับจับตาการนำเงินไปลงทุนตราสารหนี้เอกชนที่ไร้เรตติ้ง ยันสัดส่วนไม่สูงถึงขั้นน่าห่วง
นายเมธี สุภาพงษ์ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ในช่วงที่อัตราดอกเบี้ยต่ำจะเกิดการนำเงินไปลงทุนที่เสี่ยงเพื่อแสวงหาผลตอบแทนที่สูงขึ้นกันมากขึ้น ซึ่ง ธปท.ได้ติดตามดูมาระยะหนึ่งแล้ว ทั้งการซื้อลงทุนในตราสารหนี้ภาคเอกชน ลงทุนในหุ้น และซื้อลงทุนในอสังหาริมทรัพย์ 
“การนำเงินไปลงทุนที่มันเสี่ยงในตราสารหนี้ภาคเอกชน เราจับตาดูมานานแล้ว เราเห็นปัญหานี้บ้าง แต่ยังไม่มากถึงขั้นเป็นปัญหากับเสถียรของระบบเศรษฐกิจ ส่วนเรื่องที่มีบริษัทหลักทรัพย์ออกตราสารหนี้หรือหุ้นกู้เอกชนขายโดยไม่มีการจัดเรตติ้งนั้น แต่บริษัทที่ออกมีเรตติ้ง และขายแบบเฉพาะเจาะจง ไม่ได้ขายทั่วไป ธปท.เราก็เห็นบ้าง แต่สัดส่วนค่อนข้างน้อย เราพอเห็นและติดตามดูอยู่” นายเมธี กล่าว
นายเมธี กล่าวว่า สำหรับการลดดอกเบี้ยของธนาคารพาณิชย์รอบนี้ ต้องยอมรับว่ามีผลดีต่อภาวะเศรษฐกิจโดยรวม ช่วยลดภาระดอกเบี้ยจ่ายของภาคธุรกิจเอสเอ็มอีได้ ทำให้เอสเอ็มอีบริหารสภาพคล่องได้ดีขึ้น แต่จะเร่งให้เกิดการลงทุนของภาคธุรกิจหรือไม่ ยังต้องติดตามดู 
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธปท. กล่าวว่า ขณะนี้การบริโภคภาคเอกชนพลิกฟื้นขึ้นมาช้าๆ คาดว่าถ้าเศรษฐกิจฟื้นตัวชัดเจนและมีการลงทุนภาครัฐ การลงทุนภาคเอกชนน่าจะกลับมาได้